A Tanács 1300/78/EGK rendelete
(1978. június 6.)
a többek között az 1971. évi Élelmiszersegély Egyezmény végrehajtásából eredő kiadások közösségi finanszírozására vonatkozó szabályok megállapításáról szóló 1703/72/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára,
tekintettel az Európai Parlament véleményére [1],
mivel a legutóbb az 1125/78/EGK rendelettel [2] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendelet [3] 3. cikkének (1) bekezdése bizonyos gabonafélék - köztük a közönséges búza - esetében közös intervenciós ár megállapítását, a kenyérgabona minőségű közönséges búza esetében pedig referenciaár megállapítását írja elő;
mivel az 1977/78-as gazdasági évtől kezdődően, a kenyérgabona minőségű búza különleges intervenciós intézkedések keretében referenciaáron történő intervenciós felvásárlására kerülhet sor;
mivel ezért a kenyérgabona minőségű közönséges búza élelmiszersegélyként nyújtható;
mivel a többek között az 1971. évi Élelmiszersegély Egyezmény végrehajtásából eredő kiadások közösségi finanszírozására vonatkozó szabályok megállapításáról szóló, 1972. augusztus 3-i 1703/72/EGK tanácsi rendelet [4], különösen annak a fent említett Egyezmény végrehajtása során átadott áruk árára vonatkozó 7. cikke csak az intervenciós árat említi;
mivel a közönséges búza és a kenyérgabona minőségű közönséges búza is tárgya lehet egyes élelmiszersegélyezési intézkedéseknek, az árukat a megfelelő áron kell szállítani,
ELFOGADTA EZT A RENDELETET:
1. cikk
Az 1703/72/EGK rendelet 7. cikkének (1) bekezdése helyébe a következő szöveg lép:
"Az az ár, amelyen az 1971. évi Élelmiszersegély Egyezmény végrehajtása céljából az intervenciós hivatal az árukat átadja, vagy az árukra vonatkozó intervenció feloldásának hónapjában érvényes közös intervenciós ár, vagy az árukra vonatkozó intervenció feloldásának hónapjában érvényes referenciaár."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1977. augusztus 1-jétől kezdődő hatállyal kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1978. június 6-án.